text: شعر: نقا الأسيمر
  لَيْل التِّبَارِيْح
  مِنْ أوَّل الضِّيْقِهْ.. إلَى غصَّةْ الْيَاسْ
  سَادَتْ ظِنُوْن وْ مِنْ عَتَبْهَا تِحَطَّمْت
  سِرَيْت مِنْ لَيْل التِّبَارِيْح، عَسَّاسْ
  عَلِّيْ أشُوْفِكْ (نُوْر) لكِنِّكْ أظْلَمْت..!
  حِزْنِيْ شِجَرْ وَ اعْذَارِكْ وْ بَسْمِتِكْ فَاسْ..!
  لاحَتْ مَلامِحْ، وِ ارْتِوَيْت، وْ تَألَّمْت
  كَمْ دَمْعِةٍ عَلَّقْتَهَا بَيْن الاقْوَاسْ
  خَايِفْ عَلَيْهَا لا تِطِيْح.. إنْ تِكَلَّمْت..!
  لانّ الْكَرَامه عِنْدِيْ أوْلَى مِنْ النَّاسْ
  وَ انَا لَهَا يَمَّمْت قَلْبِيْ وْ سَلَّمْت
  وِشْلَوْن تِجْرَحْ؟!.. وِ انْت رِيْحَانَةْ إحْسَاسْ..!
  وَ انَا عَلَى فَرْحِكْ وْ حِزْنِكْ، تِقَسَّمْت
  يَالَيْت يِنْفَعْ خَاطِرِيْ قَوْل لا بَاسْ
  يَالَيْت أحِسّ بْفَرْحِتِيْ لا تِبَسَّمْت
  أنَا بِقَايَا رُوْح تِحْتَاجْ لاَنْفَاسْ
  أنَا بِقَايَا صَوْت مَا طاقه الصَّمْت
  طَعْنَتْك كَمْ فَجَّتْ ضِلُوْعِيْ وْ الاِحْسَاسْ
  حَاوِلْ تِحِسْ بْطَعْنِتِكْ.. (لَوْ تِكَرَّمْت)